CELEX: 32017D0803(01)
Language: el
Date: 2017-07-27 00:00:00
Title: Απόφαση της Επιτροπής, της 27ης Ιουλίου 2017, για τη σύσταση της ομάδας εμπειρογνωμόνων υψηλού επιπέδου της Επιτροπής σχετικά με τη ριζοσπαστικοποίηση

3.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Ιουλίου 2017
   για τη σύσταση της ομάδας εμπειρογνωμόνων υψηλού επιπέδου της Επιτροπής σχετικά με τη ριζοσπαστικοποίηση
   (2017/C 252/04)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Προκειμένου να ενισχυθούν οι προσπάθειες για την πρόληψη και την καταπολέμηση της ριζοσπαστικοποίησης που οδηγεί στον βίαιο εξτρεμισμό και την τρομοκρατία και να βελτιωθεί ο συντονισμός και η συνεργασία μεταξύ όλων των σχετικών ενδιαφερόμενων μερών, σύμφωνα με τις εκκλήσεις για δράση που περιλαμβάνονται στο ευρωπαϊκό θεματολόγιο για την ασφάλεια (1), στην ανακοίνωση της Επιτροπής σχετικά με την πρόληψη της ριζοσπαστικοποίησης (2) και στην αναθεωρημένη στρατηγική της ΕΕ για τη ριζοσπαστικοποίηση και τη στρατολόγηση (3), καθώς και σε άλλα συναφή συμπεράσματα του Συμβουλίου σχετικά με το ζήτημα (4), η Επιτροπή χρειάζεται να προσφύγει στις συμβουλές εμπειρογνωμόνων υψηλού επιπέδου στο πλαίσιο ενός συμβουλευτικού φορέα.
            
         
               (2)
            
            
               Επομένως, είναι αναγκαίο να συσταθεί ομάδα εμπειρογνωμόνων υψηλού επιπέδου στον τομέα της πρόληψης και της καταπολέμησης της ριζοσπαστικοποίησης και να καθοριστούν τα καθήκοντα και η δομή της.
            
         
               (3)
            
            
               Η ομάδα θα πρέπει να συμβάλει στην περαιτέρω ανάπτυξη και εφαρμογή των προληπτικών πολιτικών, μέσων και πρωτοβουλιών της Ένωσης, μεταξύ άλλων μέσω της κατάρτισης μιας σειράς κατευθυντήριων αρχών και συστάσεων για τη συνέχιση των προσπαθειών πρόληψης και καταπολέμησης της ριζοσπαστικοποίησης, τόσο σε ενωσιακό όσο και σε εθνικό επίπεδο, και μέσω της υποστήριξης των εργασιών αξιολόγησης της ανάγκης δημιουργίας πιο δομημένων μηχανισμών συνεργασίας για προληπτική δράση σε ενωσιακό επίπεδο, λαμβάνοντας επίσης υπόψη την εξωτερική διάσταση.
            
         
               (4)
            
            
               Προκειμένου να συγκεντρωθούν οι σχετικές ευρωπαϊκές και εθνικές προοπτικές και η συναφής πείρα, η ομάδα θα πρέπει να απαρτίζεται από τις αρμόδιες αρχές των κρατών μελών, τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (5), τη Μονάδα Δικαστικής Συνεργασίας της Ευρωπαϊκής Ένωσης (6), τον Οργανισμό Θεμελιωδών Δικαιωμάτων της Ευρωπαϊκής Ένωσης (7), τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (8), το Κέντρο Αριστείας του Δικτύου Ευαισθητοποίησης για τη Ριζοσπαστικοποίηση (9), την Ευρωπαϊκή Υπηρεσία Εξωτερικής Δράσης (10) και τον Συντονιστή Αντιτρομοκρατικής Δράσης της ΕΕ (11).
            
         
               (5)
            
            
               Πιο συγκεκριμένα, οι οργανισμοί της Ένωσης παρέχουν την εμπειρογνωμοσύνη τους στους τομείς της επιβολής του νόμου και της ποινικής δικαιοσύνης, λαμβάνοντας παράλληλα υπόψη τη διάσταση των θεμελιωδών δικαιωμάτων και την ανάγκη ανάπτυξης ικανοτήτων. Το Κέντρο Αριστείας του Δικτύου Ευαισθητοποίησης για τη Ριζοσπαστικοποίηση προσφέρει τη μοναδική ανεξαρτησία του σε επίπεδο Ένωσης όσον αφορά την αντιμετώπιση της ριζοσπαστικοποίησης, την κατανόηση των αναγκών και των προσδοκιών των επαγγελματιών του κλάδου και την πείρα του στον τομέα της διακρατικής συνεργασίας των ενδιαφερόμενων μερών. Η Ευρωπαϊκή Υπηρεσία Εξωτερικής Δράσης συμβάλλει με την εμπειρία και την εμπειρογνωμοσύνη της όσον αφορά την εξωτερική διάσταση των προσπαθειών της Ένωσης αντλώντας στοιχεία από τη συνεργασία με τρίτες χώρες και διεθνείς οργανισμούς και συνεισφέροντας σε αυτήν. Ο Συντονιστής Αντιτρομοκρατικής Δράσης της ΕΕ συμβάλλει με την εμπειρογνωμοσύνη του με βάση την ολοκληρωμένη εικόνα που κατέχει για τα σχετικά μέσα πολιτικής.
            
         
               (6)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (7)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συστήνεται η ομάδα εμπειρογνωμόνων υψηλού επιπέδου της Επιτροπής για τη ριζοσπαστικοποίηση («η ομάδα»).
   Άρθρο 2
   Καθήκοντα
   Τα καθήκοντα της ομάδας είναι:
   
               α)
            
            
               να παρέχει συμβουλές σχετικά με τον τρόπο βελτίωσης της συνεργασίας μεταξύ των διαφόρων ενδιαφερόμενων μερών και ιδίως με τα κράτη μέλη για θέματα σχετικά με την πρόληψη και την καταπολέμηση της ριζοσπαστικοποίησης που οδηγεί στον βίαιο εξτρεμισμό και την τρομοκρατία·
            
         
               β)
            
            
               να παρέχει συμβουλές και να επικουρεί την Επιτροπή όσον αφορά την περαιτέρω ανάπτυξη των πολιτικών της Ένωσης με στόχο την πρόληψη και την καταπολέμηση της ριζοσπαστικοποίησης που οδηγεί στον βίαιο εξτρεμισμό και την τρομοκρατία, μεταξύ άλλων με την εκπόνηση σειράς αρχών και συστάσεων στις οποίες λαμβάνονται δεόντως υπόψη τα πορίσματα υφιστάμενων και μελλοντικών ερευνών που χρηματοδοτούνται από την ΕΕ σε αυτόν τον τομέα, για την εφαρμογή στοχοθετημένων και αποτελεσματικών μέτρων πρόληψης και καταπολέμησης της ριζοσπαστικοποίησης, τόσο σε ενωσιακό όσο και σε εθνικό επίπεδο, με πιο στοχοθετημένη χρήση των ενωσιακών χρηματοδοτικών προγραμμάτων·
            
         
               γ)
            
            
               να παρέχει συμβουλές και να επικουρεί την Επιτροπή όσον αφορά τη διερεύνηση των δυνατοτήτων για καλύτερα διαρθρωμένους μελλοντικούς μηχανισμούς συνεργασίας σε ενωσιακό επίπεδο στον τομέα της πρόληψης και της καταπολέμησης της ριζοσπαστικοποίησης που οδηγεί στον βίαιο εξτρεμισμό και την τρομοκρατία, αξιοποιώντας τις υφιστάμενες προσεγγίσεις για την ανταλλαγή βέλτιστων πρακτικών, τη δικτύωση και την ανάληψη σημαντικότερου ρόλου από τα ενδιαφερόμενα μέρη.
            
         Άρθρο 3
   Συμμετοχή
   1.   Τα μέλη της ομάδας είναι τα ακόλουθα:
   
               α)
            
            
               οι αρμόδιες αρχές των κρατών μελών,
            
         
               β)
            
            
               ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου,
            
         
               γ)
            
            
               η Μονάδα Δικαστικής Συνεργασίας της Ευρωπαϊκής Ένωσης,
            
         
               δ)
            
            
               ο Οργανισμός Θεμελιωδών Δικαιωμάτων της Ευρωπαϊκής Ένωσης,
            
         
               ε)
            
            
               ο Οργανισμός της Ευρωπαϊκής Ένωσης για την Κατάρτιση στον Τομέα της Επιβολής του Νόμου,
            
         
               στ)
            
            
               το Κέντρο Αριστείας του Δικτύου Ευαισθητοποίησης για τη Ριζοσπαστικοποίηση,
            
         
               ζ)
            
            
               η Ευρωπαϊκή Υπηρεσία Εξωτερικής Δράσης,
            
         
               η)
            
            
               ο Συντονιστής Αντιτρομοκρατικής Δράσης της ΕΕ.
            
         2.   Τα μέλη της ομάδας ορίζουν από έναν εκπρόσωπο υψηλού επιπέδου και ένα αναπληρωματικό μέλος. Κάθε εκπρόσωπος υψηλού επιπέδου ή αναπληρωματικό μέλος μπορεί να συνοδεύεται από έναν εμπειρογνώμονα στον τομέα της πρόληψης της ριζοσπαστικοποίησης.
   3.   Τα μέλη τα οποία δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας εμπειρογνωμόνων, ή τα οποία, κατά τη γνώμη της συναφούς υπηρεσίας της Επιτροπής, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή που έχουν υποβάλει την παραίτησή τους, δεν θα καλούνται πλέον να συμμετέχουν σε καμία συνεδρίαση της ομάδας και μπορούν να αντικατασταθούν για το υπόλοιπο της θητείας τους.
   Άρθρο 4
   Πρόεδρος
   Η προεδρία της ομάδας ανατίθεται στον εκπρόσωπο υψηλού επιπέδου της Γενικής Διεύθυνσης Μετανάστευσης και Εσωτερικών Υποθέσεων («ΓΔ HOME») της Επιτροπής.
   Άρθρο 5
   Λειτουργία
   1.   Η ομάδα ενεργεί κατόπιν αιτήματος του προέδρου της, σύμφωνα με το άρθρο 13.1 των οριζόντιων κανόνων της Επιτροπής για τις ομάδες εμπειρογνωμόνων («οριζόντιοι κανόνες») (12).
   2.   Οι συνεδριάσεις της ομάδας διεξάγονται, καταρχήν, στα γραφεία της Επιτροπής.
   3.   Η ΓΔ HOME παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής που ενδιαφέρονται για τις σχετικές εργασίες καλούνται να συμμετέχουν στις συνεδριάσεις της ομάδας και των υποομάδων της.
   4.   Κατόπιν συμφωνίας με την ΓΔ HOME, η ομάδα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
   5.   Τα πρακτικά των συζητήσεων επί των επιμέρους θεμάτων της ημερήσιας διάταξης και των απόψεων που διατυπώθηκαν από την ομάδα πρέπει να είναι εμπεριστατωμένα και πλήρη. Τα πρακτικά συντάσσονται από τη γραμματεία με ευθύνη του/της προέδρου.
   6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της συναινετικά. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις ένα έγγραφο στο οποίο συνοψίζεται η αιτιολογία της θέσης τους.
   Άρθρο 6
   Υποομάδες
   1.   Η ΓΔ HOME μπορεί να συγκροτήσει υποομάδες για την εξέταση ειδικών θεμάτων βάσει της εντολής που καθορίζεται από την Επιτροπή. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
   2.   Τα μέλη της ομάδας μπορούν να ορίσουν εκπροσώπους για τις υποομάδες με υψηλό επίπεδο τεχνικής εμπειρογνωμοσύνης.
   Άρθρο 7
   Προσκεκλημένοι εμπειρογνώμονες
   Η ΓΔ HOME μπορεί να ζητήσει από εμπειρογνώμονες, μεταξύ άλλων και από τον ιδιωτικό τομέα, με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
   Άρθρο 8
   Παρατηρητές
   1.   Μπορεί να χορηγηθεί το καθεστώς του παρατηρητή σε ιδιώτες, οργανώσεις και δημόσιες οντότητες, σύμφωνα με τους οριζόντιους κανόνες, με άμεση πρόσκληση από τον πρόεδρο.
   2.   Οι οργανισμοί και οι δημόσιες οντότητες που έχουν οριστεί ως παρατηρητές ορίζουν τους εκπροσώπους τους.
   3.   Μπορεί να επιτραπεί από τον πρόεδρο στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα.
   Άρθρο 9
   Εσωτερικός κανονισμός
   Μετά από πρόταση της ΓΔ HOME και σε συμφωνία με αυτή, η ομάδα εγκρίνει τον εσωτερικό της κανονισμό με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (13).
   Άρθρο 10
   Επαγγελματικό απόρρητο και χειρισμός διαβαθμισμένων πληροφοριών
   Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, υπόκεινται στις υποχρεώσεις τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (ΕΕ, Ευρατόμ) 2015/443 (14) και 2015/444 (15). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   Άρθρο 11
   Διαφάνεια
   1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων.
   2.   Όσον αφορά τη σύνθεση της ομάδας, τα ονόματα των μελών, καθώς και των παρατηρητών, δημοσιεύονται στο μητρώο ομάδων εμπειρογνωμόνων.
   3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται στην εγγραφή χρήστη ή σε οιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση, ακολουθούμενα από την έγκαιρη δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσίευση εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (16).
   Άρθρο 12
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα διαβίωσης των συμμετεχόντων στις δραστηριότητες της ομάδας και των υποομάδων επιστρέφονται από την Επιτροπή. Η απόδοση δαπανών πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
   Άρθρο 13
   Εφαρμογή
   Η παρούσα απόφαση εφαρμόζεται έως τις 31 Δεκεμβρίου 2018.
   
      Βρυξέλλες, 27 Ιουλίου 2017.
      
         
            Για την Επιτροπή
         
         Δημήτρης ΑΒΡΑΜΟΠΟΥΛΟΣ
         
            Μέλος της Επιτροπής
         
      
   
   
      (1)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Το ευρωπαϊκό θεματολόγιο για την ασφάλεια, COM(2015) 185 final, Στρασβούργο, 28.4.2015.
   
      (2)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για την υποστήριξη της πρόληψης της ριζοσπαστικοποίησης που οδηγεί σε βίαιο εξτρεμισμό, COM(2016) 379 final, Βρυξέλλες, 14.6.2016.
   
      (3)  9956/14 JAI 332 ENFOPOL 138 COTER 34.
   
      (4)  Βλέπε συγκεκριμένα τα συμπεράσματα του Συμβουλίου της Ευρωπαϊκής Ένωσης και των κρατών μελών, συνελθόντων στο πλαίσιο του Συμβουλίου, για την ενίσχυση της αντιμετώπισης, από την ποινική δικαιοσύνη, της ριζοσπαστικοποίησης που οδηγεί στην τρομοκρατία και τον βίαιο εξτρεμισμό, της 20ής Νοεμβρίου 2015 (14419/15), τα συμπεράσματα του Συμβουλίου σχετικά με την ανάπτυξη της παιδείας στα μέσα και της κριτικής σκέψης μέσω της εκπαίδευσης και της κατάρτισης, της 30ής Μαΐου 2016 (9641/16), τα συμπεράσματα του Συμβουλίου σχετικά με τον ρόλο του τομέα της νεολαίας σε μια ολοκληρωμένη και διατομεακή προσέγγιση για την πρόληψη και την καταπολέμηση της βίαιης ριζοσπαστικοποίησης των νέων, της 30ής Μαΐου 2016 (9640/16), τα συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την πρόληψη της ριζοσπαστικοποίησης που οδηγεί στον βίαιο εξτρεμισμό, της 21ης Νοεμβρίου 2016 (14276/16), τα συμπεράσματα του Ευρωπαϊκού Συμβουλίου της 22ας και 23ης Ιουνίου 2017 (EUCO 8/17) και τα συμπεράσματα του Συμβουλίου σχετικά με την εξωτερική δράση της ΕΕ για την καταπολέμηση της τρομοκρατίας, της 19ης Ιουνίου 2017 (10384/17).
   
      (5)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).
   
      (6)  Απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (ΕΕ L 43 της 6.3.2002, σ. 1).
   
      (7)  Κανονισμός (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (ΕΕ L 53 της 22.2.2007, σ. 1).
   
      (8)  Κανονισμός (ΕΕ) 2015/2219 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015 σχετικά με τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ) και για την αντικατάσταση και κατάργηση της απόφασης 2005/681/ΔΕΥ του Συμβουλίου (ΕΕ L 319 της 4.12.2015, σ. 1).
   
      (9)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Πρόληψη της ριζοσπαστικοποίησης που οδηγεί στην τρομοκρατία και στον βίαιο εξτρεμισμό: Ενίσχυση της ενωσιακής απόκρισης COM (2013) 941 final της 15.1.2014.
   
      (10)  Απόφαση (2010/427/ΕΕ) του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).
   
      (11)  Δήλωση του Ευρωπαϊκού Συμβουλίου για την καταπολέμηση της τρομοκρατίας, 25 Μαρτίου 2004.
   
      (12)  Απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
   
      (13)  Άρθρο 17 των οριζόντιων κανόνων.
   
      (14)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (15)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (16)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).